b"\n_START_ARTICLE_\nVersajski vrtovi\n_START_SECTION_\nLudvik XIII.\n_START_PARAGRAPH_\nS kon\xc4\x8dnim nakupom zemlji\xc5\xa1\xc4\x8d od Jean-Fran\xc3\xa7oisa de Gondija leta 1632 in Ludvika XIII. prevzemom vloge fevdalca v Versaillesu v 1630-ih, so bili formalni vrtovi oblikovani zahodno od pala\xc4\x8de. Zapisi ka\xc5\xbeejo, da sta pozno v desetletju Claude Mollet in Hilaire Masson oblikovala vrtove, ki so ostali relativno nespremenjeni do \xc5\xa1iritve, ki jo je naro\xc4\x8dil Ludvik XIV. v 1660-ih. Ta zgodnja postavitev, ki je pre\xc5\xbeivela v tako imenovanem Du Bus tlorisu do okoli 1662, ka\xc5\xbee uveljavljeno topografijo, po kateri so se razvile linije vrtov. To je razvidno v jasni opredelitvi glavnih linij vzhod-zahod in sever-jug, ki dolo\xc4\x8dajo postavitev vrtov.\n_START_SECTION_\nLudvik XV.\n_START_PARAGRAPH_\nZ odhodom kralja in dvora iz Versaillesa leta 1715, po smrti Ludvika XIV., so se za pala\xc4\x8do in vrtove za\xc4\x8dela leta negotovosti. Leta 1722 sta se Ludvik XV. in dvor vrnila v Versailles. Zdelo se je, da upo\xc5\xa1teva pradedov opomin, da ne sodeluje v dragih gradbenih projektih. V \xc4\x8dasu vladavine Ludvika XV. je bil edini pomemben dodatek k vrtovom dokon\xc4\x8danje Neptunovega vodnjaka (1738-1741)._NEWLINE_Namesto da bi porabljal sredstva za spreminjanje vrtov v Versaillesu, je Ludvik XV. - navdu\xc5\xa1en botanik - usmerjal svoja prizadevanja v Trianon. Na obmo\xc4\x8dju, ki ga sedaj zaseda Hameau de la Reine, je Ludvik XV. gradil in vzdr\xc5\xbeeval Les Jardins botaniques \xe2\x80\x93 botani\xc4\x8dne vrtove. Leta 1750, leto, v katerem so bili zgrajeni, je botani\xc4\x8dni florist Claude Richard (1705-1784) prevzel upravljanje botani\xc4\x8dnih vrtov. Leta 1761 je Ludvik XV. Naro\xc4\x8dil arhitektu Ange-Jacques Gabrielu zgraditi Petit Trianon kot prebivali\xc5\xa1\xc4\x8de, ki bi mu omogo\xc4\x8dilo pre\xc5\xbeivljati ve\xc4\x8d \xc4\x8dasa v bli\xc5\xbeini botani\xc4\x8dnih vrtov. V Petit Trianon je Ludvik XV. usodno zbolel za \xc4\x8drnimi kozami. 10. maja 1774 je kralj umrl v Versaillesu.\n_START_SECTION_\nLudvik XVI.\n_START_PARAGRAPH_\nPo ustoli\xc4\x8denju Ludvika XVI. na prestol so Versajski vrtovi do\xc5\xbeiveli preobrazbo, ki je prenovila \xc4\x8detrto gradbeno fazo Ludvika XIV. Ustvarjene spremembe so bile posledica predlogov Jean-Jacques Rousseauja in filozofov. Zima 1774-1775 je prinesla popolno ponovno zasaditev vrtov. Drevesa in grmi\xc4\x8devje iz \xc4\x8dasa vladavine Ludvika XIV. so bila odstranjena z namenom preoblikovanja francoskega parka v park v angle\xc5\xa1kem slogu._NEWLINE_Poskus pretvorbe Le Notrejeve mojstrovine v angle\xc5\xa1ki park ni dosegel svojega cilja. Predvsem zaradi topologije zemlji\xc5\xa1\xc4\x8da, je bila angle\xc5\xa1ka estetika opu\xc5\xa1\xc4\x8dena in vrtovi presajeni v francoskem slogu. Vendar pa je z o\xc4\x8desom gospodarja, Ludvik XVI. naro\xc4\x8dil palisade \xe2\x80\x93 \xc5\xbeive meje, s katerimi je bilo preve\xc4\x8d dela in so nastajali zidovi v bosketah - nadomestiti z vrstami lip in kostanjev. Poleg tega so \xc5\xa1tevilne boskete iz \xc4\x8dasov Son\xc4\x8dnega kralja ob\xc5\xa1irno spremenili ali uni\xc4\x8dili. Najpomembnej\xc5\xa1i prispevek k vrtovom v \xc4\x8dasu vladavine Ludvika XVI. je bila Grotte des Bains d'Apollon. Skalna jama v angle\xc5\xa1kem slogu je mojstrovina Huberta Roberta, v katero so postavili kipe iz jame nimfe Tetide.\n_START_SECTION_\nRevolucija\n_START_PARAGRAPH_\nLeta 1792 so po naro\xc4\x8dilu Narodnega konventa (naziv za ustavodajno in zakonodajno skup\xc5\xa1\xc4\x8dino Francije v \xc4\x8dasu francoske revolucije) podrli nekaj dreves v vrtovih, medtem ko so bili deli Grand Parc razparcelirani in razpr\xc5\xa1eni. Louis Claude Marie Richard (1754-1821), direktor botani\xc4\x8dnih vrtov in vnuk Clauda Richarda, je dojel, da je kompleks v nevarnosti in lobiral pri vladi, da bi re\xc5\xa1il Versailles. Uspelo mu je prepre\xc4\x8diti nadaljnjo delitev Grand Parc in obraniti Petit Parc pred uni\xc4\x8denjem, saj se je pokazalo, da bi se lahko parterji uporabljali za sajenje zelenjave in da bi sadovnjaki zasedli odprte povr\xc5\xa1ine vrta. Na sre\xc4\x8do ti na\xc4\x8drti nikoli niso bili realizirani. Vrtovi so bili odprti za javnost - \xc5\xbeenske, ki so prale perilo v fontanah in ga su\xc5\xa1ile po grmovju, so bile takrat obi\xc4\x8dajen prizor.\n_START_SECTION_\nNapol\xc3\xa9on I.\n_START_PARAGRAPH_\nNapoleonova doba je v veliki meri prezrla Versailles. V pala\xc4\x8di so bile suite sob urejene za uporabo cesarice Marie-Louise. Vrtovi so ostali nespremenjeni, razen katastrofalne se\xc4\x8dnje dreves v Bosquet de l'Arc de Triomphe in Bosquet des Trois Fontaines. Mo\xc4\x8dna erozija je zahtevala zasaditev novih dreves.\n_START_SECTION_\nObnova\n_START_PARAGRAPH_\nZ obnovo Bourbonov leta 1814, so bili Versajski vrtovi pri\xc4\x8da prve spremembe od revolucije. Leta 1817 je Ludvik XVIII. odredil pretvorbo \xc3\x8ele du roi in Miroir d'Eau v angle\xc5\xa1ki park \xe2\x80\x93 Jardin du Roi."